Il-Kummissjoni Ewropea llum żvelat il-pjanijiet tagħha li tinvesti b'mod konġunt mal-Istati Membri fil-bini ta' infrastruttura Ewropea ta' superkompjuters ta' livell dinji. Is-superkompjuters huma meħtieġa għall-ipproċessar ta' volumi ta' data dejjem akbar u biex iġibu benefiċċji lis-soċjetà f'diversi oqsma - mill-kura tas-saħħa u l-enerġija rinnovabbli sas-sikurezza tal-karozzi u ċ-ċibersigurtà. Il-pass tal-lum huwa kruċjali għall-kompetittività u l-indipendenza tal-UE fl-ekonomija xprunata mid-data. Illum, ix-xjenzati u l-industrija Ewropej kulma jmur qegħdin jipproċessaw id-data tagħhom barra l-UE peress li l-ħtiġijiet tagħhom ma jistgħux jintlaħqu mill-ħin ta' komputazzjoni disponibbli fl-UE. Dan in-nuqqas tal-indipendenza jhedded il-privatezza, il-protezzjoni tad-data, is-sigrieti tan-negozju kummerċjali u s-sjieda tad-data — b'mod partikolari għal applikazzjonijiet sensittivi. Struttura ġdida legali u ta' finanzjament — l-Impriża Konġunta EuroHPC — għandha takkwista, tibni u tintroduċi madwar l-Ewropa infrastruttura ta' Komputazzjoni bi Prestazzjoni Għolja (HPC) ta' livell dinji. Din se tappoġġa wkoll programm ta' riċerka u innovazzjoni biex jiġu żviluppati t-teknoloġiji u l-magni (il-hardware) kif ukoll l-applikazzjonijiet (is-software) li jaħdmu fuq dawn is-superkompjuters. Il-kontribuzzjoni tal-UE fil-EuroHPC se tkun madwar EUR 486 miljun mill-Qafas Finanzjarju Multiannwali attwali, u l-Istati Membri u l-pajjiżi assoċjati joħorġu ammont simili. B'kollox, sal-2020, ikun hemm investiment b'finanzjament pubbliku ta' madwar EUR 1 biljun, u l-membri privati tal-inizjattiva se jżidu wkoll kontribuzzjonijiet in natura. Andrus Ansip, il-Viċi President tal-Kummissjoni Ewropea għas-Suq Uniku Diġitali, qal: “Is-superkompjuters huma l-magna li tħaddem l-ekonomija diġitali. It-tellieqa hija waħda iebsa u llum l-UE mhix qed tlaħħaq: m'għandniex superkompjuters fl-ewwel 10 fid-dinja kollha. Bl-inizjattiva EuroHPC irridu nagħtu lir-riċerkaturi u lill-Kumpaniji Ewropej kapaċità ta' superkompjuters minn ta' quddiem fid-dinja kollha sal-2020 — biex niżviluppaw teknoloġiji bħalma huma l-intelliġenza artifiċjali u nibnu l-applikazzjonijiet ta' kuljum tal-ġejjieni f'oqsma bħalma huma s-saħħa, is-sigurtà jew l-inġinerija.” Mariya Gabriel, il-Kummissarju għall-Ekonomija u s-Soċjetà Diġitali, żiedet: “Is-superkompjuters diġà qegħdin fil-qalba tal-avvanzi u l-innovazzjonijiet ewlenin f'diversi oqsma li jolqtu direttament il-ħajja ta' kuljum taċ-ċittadini Ewropej. Jistgħu jgħinuna niżviluppaw il-mediċina personalizzata, niffrankaw l-enerġija u niġġieldu t-tibdil fil-klima b'mod aktar effiċjenti. Infrastruttura Ewropea aħjar tas-superkompjutazzjoni għandha potenzjal kbir għall-ħolqien tal-impjiegi u hija fattur ewlieni għad-diġitizzazzjoni tal-industrija u ż-żieda fil-kompetittività tal-ekonomija Ewropea.” Il-benefiċċji tas-superkomputazzjoni Il-Komputazzjoni ta' Prestazzjoni Għolja hija għodda kritika biex nifhmu u nirrispondu għall-isfidi xjentifiċi u soċjetali, bħalma huma d-ditezzjoni u t-trattament bikrija tal-mard jew l-iżvilupp ta' terapiji ġodda abbażi ta' mediċina personalizzata u ta' preċiżjoni. L-HPC jintuża wkoll għall-prevenzjoni u l-ġestjoni ta' diżastri naturali fuq skala kbira, b'mod partikolari għat-tbassir tar-rotot li jkunu qegħdin isegwu l-uragani, inkella għal simulazzjonijiet tat-terremoti. L-infrastruttura tal-EuroHPC tipprovdi lill-industrija Ewropea, u b'mod partikolari lill-intrapriżi żgħar u ta' daqs medju (SMEs) b'aċċess aħjar għas-superkompjuters biex jiżviluppaw prodotti innovattivi. L-użu tal-komputazzjoni ta' prestazzjoni għolja għandu impatt dejjem akbar fuq l-industriji u n-negozji permezz tat-tnaqqis sinifikanti taċ-ċikli tad-disinn u tal-produzzjoni, l-aċċellerazzjoni tad-disinn tal-materjali l-ġodda, it-tnaqqis tal-kostijiet, iż-żieda fl-effiċjenza tar-riżorsi u t-tqassir u l-ottimizzazzjoni tal-proċessi tat-teħid tad-deċiżjonijiet. Pereżempju, iċ-ċikli tal-produzzjoni tal-karozzi, bis-saħħa tas-superkompjuters, li jistgħu jitnaqqsu minn 60 xahar għal 24 xahar. Il-Komputazzjoni ta' prestazzjoni għolja hija essenzjali wkoll għas-sigurtà nazzjonali u d-difiża, pereżempju fl-iżvilupp ta' teknoloġiji ta' kriptaġġ kumplessi, tat-tracking u fl-indirizzar tal-attakki ċibernetiċi, fl-użu tal-forensika effiċjenti jew f'simulazzjonijiet nukleari. Ir-riċerka u l-innovazzjoni pari passu mal-infrastruttura L-inizjattiva tal-lum se twassal għal investimenti kollettivi biex jiġu stabbiliti superkompjuters Ewropej minn ta' quddiem flimkien ma' infrastruttura għall-big data. L-Impriża konġunta EuroHPC hija maħsuba għall-akkwist ta' sistemi bi prestazzjoni fuq skala eksa (mitt miljun biljun jew 1017 kalkolu fis-sekonda), u li tipprovdi appoġġ għall-iżvilupp ta' sistemi bi prestazzjoni fuq skala eksa (biljun biljun jew 1018) abbażi tat-teknoloġija tal-UE sal-2022-2023. L-attivitajiet tal-Impriża Konġunta se jikkonsistu fi: L-Impriża Konġunta EuroHPC se tkun operattiva fil-perjodu 2019-2026. L-infrastruttura ppjanata se titħaddem b'mod konġunt mill-membri tagħha, li jkunu wkoll is-sidien tagħha. Għall-bidu dawn se jkunu l-pajjiżi li jkunu ffirmaw id-dikjarazzjoni tal-EuroHPC (ara l-lista hawn taħt) u membri privati mill-akkademja u l-industrija. Membri oħra jistgħu jissieħbu f'din il-kooperazzjoni fi kwalunkwe ħin, bil-kundizzjoni li jikkontribwixxu finanzjarjament. Kuntest Mill-2012 'l hawn, il-Kummissjoni kienet l-ixprun tal-inizjattivi tal-UE f'dan il-qasam, fosthom: Għal Aktar Informazzjoni Mistoqsijiet u Tweġibiet Skeda informattiva b'eżempji tal-użu tal-HPC u dokumenti rilevanti oħrajn